L'article 105 de l'Estatut d'autonomia de Catalunya disposa que correspon a la Generalitat, d'acord amb la Llei orgànica del poder judicial, determinar la creació, el disseny, l'organització, la dotació i la gestió de les oficines judicials i dels òrgans i els serveis de suport als òrgans jurisdiccionals, incloent-hi la regulació de les institucions, els instituts i els serveis de medicina forense i de toxicologia.
Al seu torn, l'article 202.3 de l'Estatut d'autonomia de Catalunya preveu, entre els recursos que constitueixen les finances de la Generalitat, els ingressos per la percepció dels seus preus públics.
L'Institut de Medicina Legal i Ciències Forenses de Catalunya és un òrgan tècnic al servei de l'Administració de justícia, adscrit al Departament de Justícia i dependent de la Secretaria de Relacions amb l'Administració de Justícia, que té com a funcions, entre d'altres, auxiliar els jutjats, tribunals, fiscalies i oficines del Registre Civil mitjançant la pràctica de proves pericials mèdiques, tant en patologia forense com clíniques i de laboratori, previstes a la normativa vigent de medicina forense, que tinguin relació amb la medicina forense.
La Llei orgànica 7/2015, de 21 de juliol, per la qual es modifica la Llei orgànica 6/1985, d'1 de juliol, del poder judicial, estableix com a novetat que els metges forenses que presten els seus serveis en els instituts de medicina legal i ciències forenses, a més de dur a terme la seva missió principal d'auxiliar l'Administració de justícia en l'àmbit de la seva disciplina científica i tècnica, puguin emetre informes i dictàmens a sol·licitud dels particulars en els casos que es determinin reglamentàriament.
Amb això es va pretendre que aquests professionals poguessin intervenir, també, en la resolució extrajudicial de conflictes, mitjançant fórmules que propiciessin solucions ràpides, segures i efectives, especialment quan una de les parts hagués estat víctima d'un succés danyós del qual sorgís el seu dret a ser indemnitzada.
Aquesta possibilitat la recull la Llei 35/2015, de 22 de setembre, de reforma del sistema per a la valoració dels danys i perjudicis causats a les persones en accidents de circulació, on es dóna regulació a una nova via extrajudicial de resolució de conflictes entre els perjudicats i les entitats asseguradores que ja preveia l'article 7 del Text refós de la Llei sobre responsabilitat civil i assegurança en la circulació de vehicles de motor, aprovat pel Reial decret legislatiu 8/2004, de 29 d'octubre.
El Reial decret 1148/2015, de 18 de desembre, d'aplicació a tot l'àmbit nacional, regula la realització de perícies a sol·licitud de particulars pels instituts de medicina legal i ciències forenses, en les reclamacions extrajudicials per fets relatius a la circulació de vehicles de motor, sens perjudici de les competències pròpies de les comunitats autònomes que hagin rebut els traspassos de funcions i serveis en relació amb els mitjans materials de l'Administració de justícia i en matèria de preu públic.
Correspon a les comunitats autònomes amb competències en matèria de justícia determinar i regular el preu públic que es fixi com a contraprestació de la perícia en els seus respectius àmbits territorials.
L'article 1.3-2 del Text refós de la Llei de taxes i preus públics de la Generalitat de Catalunya, aprovat pel Decret legislatiu 3/2008, de 24 de juny, estableix que la creació, la modificació i la derogació dels preus públics, llevat dels que es refereixen a l'ensenyament universitari, s'han d'efectuar mitjançant una ordre del conseller o consellera competent per raó de la matèria.
Aquesta Ordre té per objecte fixar els preus públics com a contraprestació de les perícies efectuades per l'Institut de Medicina Legal i Ciències Forenses de Catalunya.
De la mateixa manera, i tenint en compte les bases d'actuació que estableix el Reial decret 1148/2015, de 18 de desembre, es regulen alguns aspectes del procediment de sol·licitud i d'emissió dels informes pericials i del pagament del preu.
A proposta de la secretària de Relacions amb l'Administració de Justícia, d'acord amb els informes favorables de la Intervenció Delegada i de l'Assessoria Jurídica del Departament de la Vicepresidència i d'Economia i Hisenda, i en ús de les atribucions que m'han estat conferides,
1.1 Es fixen els preus públics com a contraprestació de les perícies efectuades per l'Institut de Medicina Legal i Ciències Forenses de Catalunya, a petició dels particulars, en les reclamacions extrajudicials per fets relatius a la circulació de vehicles de motor, d'acord amb els imports que es determinen a l'annex d'aquesta Ordre.
1.2 La determinació de la quantia dels preus públics que cal abonar es fa en funció de la gravetat de les lesions, atenent el criteri d'ingrés hospitalari, de durada igual, inferior o superior a 72 hores.
1.3 El preu públic és únic per a cada perícia, i inclou tots els informes de l'Institut de Medicina Legal i Ciències Forenses de Catalunya que siguin necessaris per determinar i mesurar les seqüeles i les lesions temporals.
No inclou les proves complementàries que s'hagin de fer en centres mèdics o hospitalaris.
1.4 Els preus públics establerts a l'annex estan subjectes, si escau, al pagament de l'impost sobre el valor afegit o impostos exigibles d'acord amb la legislació tributària.
Procediment de sol·licitud i comunicacions
2.1 La sol·licitud la poden formular de comú acord l'entitat asseguradora i el subjecte perjudicat, i la pot presentar qualsevol dels dos.
També la pot formular i presentar el subjecte perjudicat únicament a instància seva; en aquest cas, l'Institut de Medicina Legal i Ciències Forenses de Catalunya ho ha de comunicar immediatament a l'entitat asseguradora.
Per a cada supòsit es disposa d'un formulari oficial de sol·licitud, disponible a l'apartat Tràmits del web de la Generalitat de Catalunya ( http://tramits.gencat.cat ).
2.2 En el cas de les sol·licituds formulades i presentades per les entitats asseguradores, de comú acord amb el subjecte perjudicat, cal tramitar-les obligatòriament per mitjans telemàtics a través de l'apartat Tràmits del web de la Generalitat de Catalunya.
Amb posterioritat a la sol·licitud, totes les comunicacions i notificacions que l'Institut de Medicina Legal i Ciències Forenses de Catalunya realitzi amb les entitats asseguradores s'han d'efectuar íntegrament per mitjans telemàtics.
2.3 Les sol·licituds formulades i presentades pel subjecte perjudicat, únicament a instància seva, es poden tramitar de forma telemàtica o bé de forma presencial, segons esculli la persona interessada.
Les posteriors comunicacions de l'Institut de Medicina Legal i Ciències Forenses de Catalunya amb el subjecte perjudicat s'han de fer pel mitjà que la persona hagi assenyalat en la sol·licitud, sens perjudici del seu dret a canviar el canal de comunicació amb l'Administració en qualsevol moment.
2.4 En el cas que la sol·licitud l'hagi formulat i presentat el subjecte perjudicat, amb acord mutu amb l'entitat asseguradora o sense acord, i l'Institut de Medicina Legal i Ciències Forenses de Catalunya no disposi de les dades per comunicar-se telemàticament amb l'entitat asseguradora, s'ha de realitzar una única comunicació per mitjà postal per obtenir aquestes dades; fet això, el procediment continua de forma telemàtica.
2.5 L'Institut de Medicina Legal i Ciències Forenses de Catalunya ha de conservar les dades comunicades per l'entitat asseguradora a l'efecte de notificació per a altres procediments de sol·licitud de perícia en què la mateixa entitat sigui part interessada, sens perjudici que aquesta entitat les pugui actualitzar o modificar en qualsevol moment.
3.1 L'Institut de Medicina Legal i Ciències Forenses de Catalunya ha de lliurar l'informe pericial al subjecte perjudicat i a l'entitat asseguradora en tot cas, fins i tot en el supòsit de falta de pagament del preu públic, sens perjudici de comunicar-ho a la Secretaria de Relacions amb l'Administració de Justícia perquè iniciï el procediment de reclamació en via de constrenyiment.
3.2 L'informe ha de tenir el contingut mínim que estableix l'article 11 del Reial decret 1148/2015, de 18 de desembre, i pot ser objecte d'aclariment.
L'informe ha d'utilitzar el model que consta publicat al web de l'Administració de justícia ( http://administraciojusticia.gencat.cat/ca/serveis_als_ciutadans ).
3.3 El Departament de Justícia pot establir les seves pròpies normes per garantir el control de qualitat dels informes, sens perjudici de les que fixa l'article 12 del Reial decret 1148/2015, de 18 de desembre.
4.1 L'entitat asseguradora que hagi emès l'oferta motivada és l'obligada al pagament del preu públic que estableix aquesta Ordre.
4.2 L'Institut, un cop rebuda la sol·licitud, ha de revisar la documentació per determinar quin preu públic hi correspon, d'acord amb els barems establerts a l'annex d'aquesta Ordre, i ha de requerir per mitjans telemàtics a l'entitat obligada el pagament efectiu del preu corresponent.
4.3 El pagament del preu públic s'ha de fer mitjançant l'ingrés corresponent al compte restringit d'ingressos del Departament de Justícia.
4.4 El termini de pagament voluntari és de 15 dies des de la data de notificació del requeriment de pagament.
Transcorregut aquest termini sense que s'hagi efectuat el pagament, cal donar-ne trasllat, directament i sense cap més tràmit, a la Secretaria de Relacions amb l'Administració de Justícia, perquè iniciï la via de constrenyiment.
5.1 La devolució de l'ingrés del preu públic efectuat és procedent d'acord amb el que estableix la normativa sobre taxes i preus públics de la Generalitat de Catalunya.
No és procedent quan la prestació no s'hagi realitzat per una causa imputable a l'obligat al pagament, d'acord amb la normativa vigent.
5.2 L'entitat asseguradora ha de sol·licitar la devolució mitjançant el model de sol·licitud de devolució d'ingressos indeguts per perícies de l'Institut de Medicina Legal i Ciències Forenses de Catalunya disponible a l'apartat Tràmits del web de la Generalitat de Catalunya ( http://tramits.gencat.cat ), a través dels mitjans i en els termes establerts legalment.
Contra els actes administratius derivats de la gestió i recaptació dels preus públics a què fa referència aquesta Ordre, s'hi pot recórrer mitjançant el procediment d'impugnació dels actes administratius que preveu la legislació sobre procediment administratiu comú de les administracions públiques.
Aquesta Ordre entra en vigor l'endemà de la publicació al D iari Oficial de la Generalitat de Catalunya.
Tipus de perícia i preus públics
Perícia de lesions sense ingrés hospitalari: 80 euros.
Perícia de lesions amb ingrés hospitalari igual o inferior a 72 hores: 150 euros.
Perícia de lesions amb ingrés hospitalari superior a 72 hores: 350 euros.